Rosa Lund (EL), 2024-11-19:
Det er rigtig godt, at det nu bliver nemmere, særlig for små erhvervsdrivende og foreninger, at få en bankkonto.
Vi har gennem årene set mange lidt tossede, vil jeg sige, eksempler på mindre erhvervsdrivende, der trods utallige forsøg ikke kan finde en bank, der vil lade dem oprette den lovpligtige nemkonto.
Og når man ikke har ret til, at banken skal oprette en, kan man være helt sikker på, at de ikke vil gøre noget som helst, medmindre de ser en stor forretning i at have en som kunde.
Banksektoren er bundrådden, og jeg er faktisk lidt træt af den manglende politiske vilje til at regulere banksektoren og den finansielle sektor ordentligt.
Det her forslag er et rigtig godt forslag.
Men at have ret til en bankkonto er jo ikke en ny opfindelse.
Rettigheden til at få en basal bankkonto gælder allerede for privatpersoner.
Det er faktisk ved lov gjort sådan, at man har ret til en bankkonto som borger i det her land.
Og selv om vi i mange år har haft den rettighed, er der alligevel hvert år tusindvis af danskere, der får afslag på en bankkonto, ikke fordi de ikke lever op til betingelserne for at få en, men fordi bankerne simpelt hen er ligeglade med de regler, som vi vedtager herinde.
Og hvorfor er de det?
Det er, fordi de ikke bliver sanktioneret, når de overtræder dem.
Det er jo lidt interessant.
Finanstilsynet har udstedt mange påbud i år, netop fordi bankerne ikke følger reglerne om retten til en basal betalingskonto.
Og det kan jeg så ikke se hvordan det her lovforslag skal rette op på.
Men det er nok et lovforslag, som kommer på et andet tidspunkt fra erhvervsministeren.
Vi mener i Enhedslisten, at vi skal regulere bankerne hårdere.
Der bør være en konkret bødestraf, hver gang en bank nægter en kontooprettelse i strid med lovgivningen.
Og når det her lovforslag, ligesom de eksisterende regler gør, giver bankerne mulighed for både at tage sig betalt for det, som det koster at oprette kontoen, samt også at lægge til side i overskud, så er vi i en situation, hvor vi ender med, at lige præcis de her små frivillige foreninger bliver ramt – og også virksomheder, for den sags skyld.
De kan ende med at skulle betale tusindvis af kroner for at oprette en konto.
Derudover skal man også betale hundredvis af kroner om måneden i gebyrer, og så er vi i en situation som i dag, hvor du ikke lever op til reglerne om at have en bankkonto uden at bruge 10.000 kr. om året på at have bankkontoen.
Så i Enhedslistens optik bør vi regulere, præcis hvad bankerne må tage i gebyr.
Og i en branche, der tjener styrtende med penge på at låne fra vores alle sammens Nationalbank, er det absolut ikke urimeligt at sige, at de samtidig skal leve op til nogle forpligtelser over for vores samfund, uden at de må tjene penge på det.
Det kunne jo f.eks. være sådan, at de kun må tage 500 kr. i oprettelsesgebyr fra foreninger, så de ikke står og skal bruge 5 års kontingenter bare for at betale for at have en bankkonto.
Jeg kan i hvert fald ikke umiddelbart komme på noget som helst andet i vores samfund, hvor du skal betale for at leve op til loven, altså måske lige bortset fra hele skattesystemet, men det er jo sådan, vi normalt betaler for ting, vi i fællesskab er enige om at vi gerne vil bruge penge på.
Vi synes i Enhedslisten, at det er et godt forslag at sikre adgangen til bankkonto, men der er plads til forbedringer, og derfor vil jeg foreslå ministeren at evaluere den her del af loven om 2 år, så vi kan se, om det er nødvendigt med en strammere regulering, ligesom vi i andre dele af hvidvaskloven også støder på, at det kan være svært for små foreninger f.eks. at vælge en ny kasserer.
Det er måske et lille problem, tænker man herinde, når man kommer fra et parti, der er opstillingsberettiget til Folketinget, men hvis man er en lillebitte forening, kan det faktisk være ret besværligt at vælge noget så basalt som en ny kasserer, så det vil jeg også opfordre erhvervsministeren til at kigge på.
Når det er sagt, kan Enhedslisten støtte lovforslaget med den klare opfordring til regeringen om at indsætte en evaluering efter 2 år.
Tak for ordet.